“สมาร์ท อินฟราเนท” จับมือ กฟผ. ขยายโครงข่ายโทรคมนาคมฯ เสริมแกร่ง Fiber Space
“สมาร์ท อินฟราเนท” จับมือ กฟผ. ขยายโครงข่ายโทรคมนาคมฯ เสริมแกร่ง Fiber Space
23 ก.ย. 2563

บริษัท สมาร์ท อินฟราเนท จำกัด หรือ SIC ซึ่งเป็นบริษัทร่วมทุนระหว่างบริษัทเอแอลที เทเลคอม จำกัด (มหาชน) หรือ ALT กับบริษัทราช กรุ๊ป จำกัด (มหาชน) ได้ร่วมกับการไฟฟ้าฝ่ายผลิตแห่งประเทศไทย (กฟผ.) ลงนามบันทึกข้อตกลงความร่วมมือทางธุรกิจว่าด้วยการนำโครงข่ายโทรคมนาคมและพื้นที่ในการติดตั้งอุปกรณ์โครงข่ายโทรคมนาคมของกฟผ. ที่มีอยู่ในปัจจุบันและในอนาคต มาให้บริการและใช้งานร่วมกันอย่างมีประสิทธิภาพสูงสุด ความร่วมมือทางธุรกิจนี้เป็นความก้าวหน้าในการขยายโครงข่ายโทรคมนาคมของ SIC ให้ครบวงจรภายใต้โครงการ Fiber Space เพื่อเพิ่มประสิทธิภาพการให้บริการแก่ลูกค้า และยังเป็นการส่งเสริมศักยภาพการใช้งานโครงข่ายโทรคมนาคมที่มีอยู่แล้วให้เกิดประโยชน์สูงสุด
โดยโครงการ Fiber Space พัฒนาขึ้นเพื่อรองรับความต้องการในการเชื่อมต่อบริการและช่วยยกระดับคุณภาพบริการด้านโทรคมนาคมของประเทศไทย และรองรับความต้องการที่ขยายตัวของภูมิภาคอาเชียน (AEC) อย่างมั่นคงและยั่งยืนต่อไป
สำหรับโครงข่าย กฟผ. มีจุดเด่นด้านเสถียรภาพสูงสุด เพราะโครงข่ายติดตั้งอยู่บนเสาสายส่งไฟฟ้าแรงดันสูงที่มีกระจายอยู่ทั่วประเทศประมาณ 500,000 กิโลคอร์/ 250 สถานีฐาน  จึงทำให้ SIC มีขีดความสามารถและศักยภาพในการให้บริการบริษัทผู้ให้บริการอินเตอร์เน็ต (Operators) ในระดับที่แข่งขันได้ดียิ่งขึ้น
นายสมคิด ประดิษฐ์เสรี ผู้อำนวยการฝ่ายจัดการธุรกิจกฟผ. เปิดเผยว่า กฟผ. มีความยินดีอย่างยิ่งในการร่วมกันให้บริการธุรกิจโทรคมนาคม โดยการเชื่อมต่อโครงข่ายหลัก (Backbone) ของกฟผ. ซึ่งปัจจุบันมีศักยภาพในการบริหารจัดการระบบโครงข่ายไฟเบอร์ออพติก ในรูปแบบของ Optical Fiber with Overhead Ground Wire (OPGW) บนเสาสายส่งไฟฟ้าแรงสูงทั่วประเทศที่ใช้สื่อสารควบคุมการผลิตและการส่งพลังงานไฟฟ้า
โดยนำส่วนที่เหลือจากการใช้งานในภารกิจหลักของ กฟผ. มาเป็นส่วนหนึ่งของโครงการ Fiber Space เพื่อบริหารทรัพย์สินอุปกรณ์โทรคมนาคมของทั้งสององค์กรอย่างมีประสิทธิภาพ มุ่งเสริมความแข็งแกร่งของศักยภาพโครงข่ายในการให้บริการร่วมกัน หรือ Telecom Network Sharing ซึ่งจะช่วยลดการลงทุนซ้ำซ้อนในการสร้างโครงข่ายโทรคมนาคมของประเทศ เพื่อเพิ่มขีดความสามารถและความเสถียรภาพของการสื่อสารในภูมิภาคอาเซียน
นางปรีญาภรณ์ ตั้งเผ่าศักดิ์ กรรมการผู้จัดการ บริษัท สมาร์ท อินฟราเนท จำกัด กล่าวว่า ความแข็งแกร่งโครงข่ายของกฟผ. ส่งผลให้โครงการ Fiber Space ของ SIC เป็นโครงข่ายที่ครบวงจรที่สุด โดยครอบคลุมทั้งโครงข่ายในท่อสื่อสารใต้ดิน, โครงข่ายอากาศบนเสาไฟฟ้าของการไฟฟ้าส่วนภูมิภาค โครงข่ายบนเสาไฟฟ้าแรงสูงของกฟผ., โครงข่ายบนรถไฟฟ้า, โครงข่ายบนทางด่วน และโครงข่ายตามแนวเสาโทรเลขของการรถไฟแห่งประเทศ และโครงข่ายเชื่อมต่อต่างประเทศ ผลจากโครงการดังกล่าวจะช่วยลดการลงทุนซ้ำซ้อนของแต่ละ Operator  อีกทั้งได้ประโยชน์ด้านค่าธรรมเนียม (USO) โดยสามารถนำไปลดหย่อนกับ กสทช. ได้ด้วย
สำหรับ โครงข่ายของ กฟผ. จะสามารถนำมาให้บริการลูกค้าได้ใน 15 กันยายน 2563 และSIC ตั้งเป้าหมายที่จะขยายฐานลูกค้าเพิ่มขึ้นอีก 50% SIC เป็นบริษัทร่วมทุนระหว่าง บริษัท ราชกรุ๊ป จำกัด (มหาชน) ถือหุ้นร้อยละ 51 และบริษัท เอแอลที เทเลคอม จำกัด (มหาชน) ถือหุ้นร้อยละ 49 มีทุนจดทะเบียนรวม 550 ล้านบาท และดำเนินธุรกิจให้บริการเช่าโครงข่ายสายใยแก้วนำแสง